CELEX: C2007/020/25
Language: da
Date: 2007-01-27 00:00:00
Title: Sag T-346/06: Sag anlagt den 6. december 2006 — IMS mod Kommissionen

27.1.2007   
            
            
               DA
            
            
               Den Europæiske Unions Tidende
            
            
               C 20/18
            
         Sag anlagt den 6. december 2006 — IMS mod Kommissionen
   (Sag T-346/06)
   (2007/C 20/26)
   Processprog: italiensk
   Parter
   
      Sagsøger: IMS Industria Masetto Schio Srl (Schio, Italien) (ved avvocati F. Colonna og T.E. Romolotti)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens udtalelse K(2006) 3914 af 6. december 2006 annulleres, og det fastslås, at sagsøgeren har krav på erstatning for den skade, der er opstået som følge af udtalelsen.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger i henhold til procesreglementets artikel 87 ff.
            
         Søgsmålsgrunde og væsentligste argumenter
   Den foreliggende sag vedrører Kommissionens udtalelse K(2006) 3914 af 6. december 2006 vedrørende et af de franske myndigheder udstedt forbud mod bestemte mekaniske presser af mærket IMS.
   Det anføres i den forbindelse, at Kommissionen — efter at Den Franske Republik havde vedtaget foranstaltninger vedrørende mekaniske presser, som sagsøgeren har fremstillet — i henhold til artikel 7, stk. 2, i direktiv 98/37/EF havde foretaget en retlig efterprøvelse af disse foranstaltninger, og efter udløbet af proceduren havde udtalt, at de foranstaltninger, som de franske myndigheder havde vedtaget, var berettigede.
   Til støtte for sine påstande har sagsøgeren anført:
   
               —
            
            
               Kommissionen har ikke taget hensyn til den dom, der blev afsagt af det franske Conseil d'État den 6. november 2002. Det franske Conseil d'État har ved dom nr. 238453 af 6. november 2002 fastslået, at der er begået procedurefejl ved udstedelsen af den franske interministerielle beslutning af 27. juni 2001, og har ophævet beslutningen. Kommissionen har derfor taget stilling til en retsakt, der er ugyldig i henhold til lovgivningen i den medlemsstat, der har udstedt den. Udtalelsen er derfor ligeledes ulovlig, da den tjener til at bekræfte en retsakt, som af de kompetente myndigheder allerede er blevet anset for at være ugyldig og som ikke længere har nogen retsvirkninger i retsordenen.
            
         
               —
            
            
               Kommissionen har foretaget en fejlagtig retlig efterprøvelse. Den af Kommissionen foretagne efterprøvelse er mangelfuld, da egenskaber ved de af IMS fremstillede maskiner er blevet vurderet forkert med hensyn til deres tekniske overensstemmelse med de gældende forskrifter.
            
         
               —
            
            
               Med hensyn til skadeserstatningen har IMS anført, at selskabet af de grunde, der er redegjort for ovenfor, har lidt og fortsat lider en af Kommissionen forårsaget uretmæssig skade, som Kommissionen under hensyn til synspunkter om hæftelse uden for kontraktforhold skal erstatte. Kommissionen har nemlig ikke på passende måde taget hensyn til, at den franske beslutning blev erklæret ugyldig, og har anlagt en fejlagtig vurdering af IMS' produkter.